Në prag të vizitës së Papa Benediktit në SHBA
Ekspertët thonë që kreu i kishës katolike do të kuptojë nga vizita e tij se katolicizmi në këtë vend po ndryshon nga dita në ditë
Udhëheqësi shpirtëror i Kishës Katolike, Papa Benedikti XVI po viziton Uashingtonin dhe Nju Jorkun këtë muaj. Një anketë e re e organizatës më të madhe katolike botërore, Kalorësit e Kolombit, me seli në Shtetet e Bashkuara, tregon se Papa nuk është shumë i njohur nga popullata amerikane. 81 për qind e të anketuarve thonë se nuk dinë shumë ose nuk dinë asgjë për kreun e grupimit më të madh fetar në Shtetet e Bashkuara. Drejtuesi i organizatës Kalorësit e Kolombit, ku përfshihen 1 presje 7 milionë anëtarë në mbarë botën, thotë se Papa Benedikt dhe para-ardhësi i tij, Papa Gjon Pali kanë një qëndrim të ngjashëm në drejtimin e Kishës Katolike: Si Papa Benedikt ashtu edhe Papa Gjon Pali e kundërshtojnë me forcë planifikimin familjar dhe e shohin familjen si një bashkimi i pacënueshëm ndërmjet burrit dhe gruas. Ndërkaq, katolikët amerikanë duket se nuk janë krejt të vendosur në mësimet e kishës. Gjatë dekadës së fundit një e treta e katolikëve më liberalë e kanë braktisur kishën, por vendin e tyre e kanë zënë katolikë me besime më konservatore. Studiuesi i Vatikanit Ted Lipien thotë se Papa Benedikti XVI do të gjejë këtu një kishë shumë të ndryshuar që pas vizitës së pararendësit të tij në vitin 1979. Në Shtetet e Bashkuara ka rreth 65 milionë katolikë. 26 për qind e amerikanëve e deklarojnë veten katolikë. Kjo kishë gëzon popullaritetin më të madh ndër persona mbi 60 vjeç. Gjatë 20-30 vjetëve të ardhshme, shumica e katolikëve në Shtetet e Bashkuara do të jenë me origjinë hispanike. Zoti Lipien thotë se katolicizmi amerikan dallon nga katolicizmi që ndiqet në disa vende evropiane: Papa Benedikti XVI, udhëheqësi i një prej grupimeve më të mëdha fetare në botë, me mbi 1 miliard pasues, do të jetë i treti udhëheqës i Kishës Katolike që viziton Shtetet e Bashkuara. Në Nju Jork, Papa do të flasë para Kombeve të Bashkuara, me rastin e 60 vjetorit të Deklaratës Universale për të Drejtat e Njeriut. Gjatë qëndrimit në Shtetet e Bashkuara, Papa Benedikti XVI do të festojë 81-vjetorin e ditëlindjes si dhe 3-vjetorin e marrjes së rolit drejtues të Kishës më 19 prill. //rd//